text: Billund Kommune: Sælg travbanen samlet
  21 maj 2016 kl. 09.10
  Sælg travbanen samlet - ikke i mindre bidder. Den kontante udmelding kommer nu fra Billund Kommune til Billund Trav.
  Billund Trav står for at skulle lukke næste år. Og salg har været på tale flere gange. Senest i januar, hvor travbanen sagde nej til Lego-selskabet Kirkbi A/S, der ellers gerne havde købt hele arealet. I stedet sagde banens aktionærer ja tak til at sælge et stykke af banens areal til nabohotellet Propellen.
  Men det skal de ikke regne med, at der bliver noget af, lyder udmeldingen nu fra Billund Kommune.
  Kommunen har nemlig forkøbsret på arealet, og selvom Billund Kommune ikke nødvendigvis selv er interesseret i at købe hele området, så er kommunen heller ikke interesseret i, at arealet bliver solgt i mindre bidder.
  - Det her areal har stor betydning for at det vil lykkes at realisere vores byvision, siger kommunaldirektør Ole Bladt-Hansen til TV SYD og fortsætter: - Det er afgørende, at vi ser byudviklingen i en sammenhæng. Derfor vil Billund Kommune gøre, hvad vi kan, for at arealet sælges samlet. Det var også intentionen dengang Billund Kommune solgte arealet i sin tid, siger Ole Bladt-Hansen.
  